Talle vas ná hulle op polisiestasie toesak (Argieffoto: SA Polisie/Facebook) Die 23 taxi-operateurs wat Maandag in hegtenis geneem is nadat hulle op die Witbank-polisiestasie in Emalahleni toegesak en dit met klippe bestook het, sal na verwagting Woensdag in die hof verskyn. Die verdagtes het Maandagaand by die polisiestasie opgedaag en die vrylating geëis van ŉ verdagte wat van moord en poging tot moord aangekla word. Volgens brig. Selvy Mohlala, polisiewoordvoerder, het die taxi-operateurs in vier minibustaxi’s by die polisiestasie opgedaag en drama veroorsaak. “Hulle het die polisiebestuur gedreig en geëis dat die verdagtes vrygelaat word. Daar is vir hulle gesê dit is nie moontlik nie en hulle is beveel om die polisiestasie te verlaat, maar het geweier. Hulle het gewelddadig geraak en die polisiestasie met klippe bestook.” Die verdagtes, tussen 20 en 54 jaar oud, is in hegtenis geneem en sal nou van openbare geweld aangekla word. Volgens Mohlala het die “drama” al op 15 Maart begin toe ŉ groep taxi-operateurs na Klarinet in Witbank is en na bewering twee mans ontvoer en erg aangerand het nadat hulle van diefstal aangekla is. Een van die diefstalverdagtes, Sfiso Dube (29), het ná die aanranding aan sy beserings beswyk, terwyl die ander verdagte in die hospitaal opgeneem is. ŉ Saak van moord met ŉ bykomende aanklag van poging tot moord is geopen. Ondersoekers is Sondag na ŉ huis in Witbank nadat inligting verkry is oor waar die verdagte in die aanrandingsaak is. “Toe hy die polisiebeamptes opgemerk het, het hy glo uit die huis gehardloop met ŉ voorwerp wat soos ŉ vuurwapen lyk, wat hy na bewering ook op een van die lede gerig het. Die polisiebeamptes het op die verdagte geskiet en hy is beseer. Die 33-jarige verdagte is toe in hegtenis geneem. Daar is vasgestel dat hy ŉ speelgoedgeweer by hom gehad het.” Dié verdagte sal na verwagting ook vandag in die hof verskyn op aanklagte van moord en poging tot moord.